DELEGIRANA ODLOČBA NADZORNEGA ORGANA EFTE št. 203/21/COL

z dne 16. julija 2021

o odobritvi nacionalnih ukrepov Norveške in Islandije za omejitev učinka nekaterih bolezni vodnih živali v skladu s členom 226(3) Uredbe (EU) 2016/429 Evropskega parlamenta in Sveta ter razveljavitvi Odločbe št. 58/16/COL-D [2021/1957]

NADZORNI ORGAN EFTE JE –

ob upoštevanju Sporazuma med državami Efte o ustanovitvi nadzornega organa in sodišča ter zlasti člena 1(2) in člena 3 Protokola 1 k Sporazumu,

ob upoštevanju akta iz točke 13 dela 1.1 poglavja I Priloge I k Sporazumu o Evropskem gospodarskem prostoru (v nadaljnjem besedilu: Sporazum EGP),

Uredbe (EU) 2016/429 Evropskega parlamenta in Sveta z dne 9. marca 2016o prenosljivih boleznih živali in o spremembi ter razveljavitvi določenih aktov na področju zdravja živali (v nadaljnjem besedilu: Uredba (EU) 2016/429) (1),

kot je bila spremenjena in prilagojena Sporazumu EGP s posebnimi in sektorskimi prilagoditvami iz Priloge I k navedenemu sporazumu, ter zlasti člena 226 ter členov 266(2) in 270(2) Uredbe,

ob upoštevanju akta iz točke 13j dela 1.1 poglavja I Priloge I k Sporazumu EGP,

Delegirane uredbe Komisije (EU) 2020/990 z dne 28. aprila 2020 o dopolnitvi Uredbe (EU) 2016/429 Evropskega parlamenta in Sveta v zvezi z zahtevami glede zdravja živali in spričeval pri premikih vodnih živali in proizvodov živalskega izvora iz vodnih živali znotraj Unije (v nadaljnjem besedilu: Delegirana uredba (EU) 2020/990) (2),

kot je bila prilagojena Sporazumu EGP s sektorskimi prilagoditvami iz Priloge I k navedenemu sporazumu, ter zlasti člena 13(2)(c) Delegirane uredbe,

ob upoštevanju akta iz točke 13k dela 1.1 poglavja I Priloge I k Sporazumu EGP,

Izvedbene uredbe Komisije (EU) 2020/2002 z dne 7. decembra 2020o določitvi pravil za uporabo Uredbe (EU) 2016/429 Evropskega parlamenta in Sveta v zvezi s prijavljanjem bolezni s seznama in poročanjem o njih na ravni Unije, v zvezi z oblikami in postopki za predložitev programov spremljanja v Uniji in programov izkoreninjenja, za poročanje o njih in za vlogo za priznanje statusa prost bolezni ter v zvezi z računalniško podprtim informacijskim sistemom (v nadaljnjem besedilu: Izvedbena uredba (EU) 2020/2002) (3),

kot je bila prilagojena Sporazumu EGP s posebnimi in sektorskimi prilagoditvami iz Priloge I k navedenemu sporazumu, ter zlasti Priloge III in oddelka 4 Priloge V k Izvedbeni uredbi,

ob upoštevanju akta iz točke 13m dela 1.1 poglavja I Priloge I k Sporazumu EGP,

Izvedbene uredbe Komisije (EU) 2020/2236 z dne 16. decembra 2020o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval za vstop pošiljk vodnih živali in nekaterih proizvodov živalskega izvora iz vodnih živali v Unijo ter njihove premike znotraj Unije, in uradnega potrjevanja navedenih spričeval ter o razveljavitvi Uredbe (ES) št. 1251/2008 (v nadaljnjem besedilu: Izvedbena uredba (EU) 2020/2236) (4),

kot je bila prilagojena Sporazumu EGP s sektorskimi prilagoditvami iz Priloge I k navedenemu sporazumu, ter zlasti člena 6 in poglavja 1, 2, 3, ali 5 Priloge I k Izvedbeni uredbi,

kot je bila prilagojena Sporazumu EGP s točko 4(d) Protokola 1 k Sporazumu EGP,

ob upoštevanju naslednjega:

(1) Uredba (EU) 2016/429, Delegirana uredba (EU) 2020/990, Izvedbena uredba (EU) 2020/2002 in Izvedbena uredba (EU) 2020/2236 so se v državah Evropskega gospodarskega prostora (v nadaljnjem besedilu: države EGP) začele uporabljati 21. aprila 2021.

(2) Uredba (EU) 2016/429 določa nov zakonodajni okvir za preprečevanje in obvladovanje bolezni, ki se prenašajo na živali ali ljudi. Člen 226(1) določa, da lahko Norveška in Islandija sprejmeta nacionalne ukrepe, da preprečita vnos ali obvladata širjenje bolezni, ki ni bolezen s seznama iz člena 9(1)(d) navedene uredbe, kadar navedena bolezen predstavlja znatno tveganje za zdravje vodnih živali v navedeni državi EGP. Bolezni, ki niso bolezni s seznama iz člena 9(1)(d) Uredbe (EU) 2016/429, vključujejo bolezni vodnih živali, ki niso vključene v nobeno od kategorij bolezni s seznama iz člena 9(1) (v nadaljnjem besedilu: bolezni, ki niso na seznamu), in bolezen s seznama Koi herpes viroza, za katero je potrebno spremljanje v EGP v skladu s členom 9(1)(e) Uredbe (EU) 2016/429.

(3) Taki nacionalni ukrepi ne smejo presegati tistega, kar je primerno in potrebno za preprečevanje vnosa ali obvladovanje širjenja zadevne bolezni na Norveškem oziroma Islandiji.

(4) Člen 226(2), (3) in (4) iste uredbe od Norveške in Islandije zahteva, da vnaprej obvestita Nadzorni organ Efte (v nadaljnjem besedilu: Nadzorni organ) o vseh predlaganih nacionalnih ukrepih, in določa, da Nadzorni organ odobri take nacionalne ukrepe, kadar je treba med Norveško ali Islandijo in drugimi državami EGP vzpostaviti omejitve premikov, da se prepreči vnos ali obvlada širjenje bolezni, ob upoštevanju splošnega učinka zadevne bolezni in sprejetih ukrepov na EGP.

(5) Za zaščito zdravstvenega statusa Norveške in Islandije, če sta uvedli nacionalne ukrepe, odobrene za določeno bolezen v skladu s členom 226(3) Uredbe (EU) 2016/429, morajo pošiljke vrst vodnih živali, ki so dovzetne za zadevno bolezen ter se premaknejo na Norveško ali Islandijo in premikajo znotraj nje, izvirati iz države EGP ali njenega dela, ki je prost te bolezni. Take pošiljke mora spremljati uradno spričevalo, ki potrjuje status prost bolezni.

(6) V skladu s členom 13(2)(c) Delegirane uredbe (EU) 2020/990 izvajalci dejavnosti zagotovijo, da je v veterinarskih spričevalih za zadevne pošiljke navedeno, da vodne živali zadevnih vrst izpolnjujejo jamstva glede zdravja, potrebna za izpolnjevanje teh nacionalnih ukrepov.

(7) Veterinarska spričevala, ki potrjujejo kraj izvora zadevnih pošiljk, so vključena v ustrezne vzorce uradnih spričeval za premike vodnih živali med državami EGP iz Izvedbene uredbe (EU) 2020/2236 in se uporabljajo v primeru zadevnih pošiljk.

(8) Norveški ali islandski nacionalni ukrepi, odobreni v skladu s členom 226(3) Uredbe (EU) 2016/429, bi se morali uporabljati le toliko časa, dokler so ustrezni in potrebni za preprečevanje vnosa ali obvladovanja širjenja zadevne bolezni v zadevni državi. Da bi Nadzorni organ lahko redno ocenjeval ustreznost in potrebnost takih ukrepov in da bi se po potrebi omogočila njihova sprememba, bi morali Norveška in Islandija Nadzornemu organu poslati letno poročilo s podrobnim opisom delovanja ukrepov v preteklem letu. Taka letna poročila in druga ustrezna poročila bi morala vključevati nekatere informacije, določene v Izvedbeni uredbi (EU) 2020/2002.

(9) S programi izkoreninjenja, odobrenimi v skladu s členom 226(3) Uredbe (EU) 2016/429, bi se moralo stanje bolezni v razumnem času izboljšati. Zaradi skladnosti to obdobje ne bi smelo biti daljše od obdobja, v katerem je treba dokončati program izkoreninjenja bolezni iz člena 9(1)(c) Uredbe (EU) 2016/429. Obdobje izvajanja programa izkoreninjenja, odobrenega v skladu s členom 226(3) Uredbe (EU) 2016/429, zato ne bi smelo biti daljše od šestih let od datuma, ko ga je Nadzorni organ prvotno odobril. V ustrezno utemeljenih primerih in na zahtevo Norveške ali Islandije, kot je ustrezno, bi moral imeti Nadzorni organ možnost, da obdobje izvajanja programa izkoreninjenja podaljša za dodatnih šest let. To najdaljše obdobje izvajanja je določeno tako, da se zagotovi ustrezno obdobje, v katerem se lahko zaključi program izkoreninjenja, hkrati pa se preprečijo nesorazmerne in dolgotrajne motnje premikov vodnih živali znotraj EGP.

(10) Z Odločbo št. 58/16/COL-D z dne 3. marca 2016 (v nadaljnjem besedilu: Odločba št. 58/16/COL-D) je Nadzorni organ odobril nacionalne ukrepe Norveške za omejitev vpliva okužbe z Gyrodactylus salaris na območjih Norveške, ki se štejejo za prosta navedene bolezni, v skladu s členom 43 Direktive 2006/88/ES (5). Uredba (EU) 2016/429 razveljavlja Direktivo 2006/88/ES, ki je pravna podlaga za Odločbo št. 58/16/COL-D in nekatere akte (Uredba (ES) št. 1251/2008 (6) in Sklep Komisije 2010/221/ES (7)), na katere se navedena odločba nanaša. Zaradi jasnosti se Odločba št. 58/16/COL-D razveljavi s to odločbo.

(11) Nadzorni organ je v tesnem sodelovanju z Evropsko komisijo ocenil nacionalne ukrepe za omejitev učinka okužbe z Gyrodactylus salaris (ki ni bolezen s seznama), ki jih je Norveška priglasila v skladu s členom 226(2) Uredbe (EU) 2016/429 (dokument št. 1207866), ob upoštevanju standardov Svetovne organizacije za zdravje živali (OIE) (8) ter splošnega učinka zadevne bolezni in priglašenih ukrepov na Unijo.

(12) Nadzorni organ je zadovoljen, da je Norveška oblikovala učinkovit program izkoreninjenja za svoja območja, ki so še vedno okužena z Gyrodactylus salaris. Zadovoljen je tudi, da je Norveška ohranila status prost bolezni na svojih območjih, ki se štejejo za prosta okužbe z Gyrodactylus salaris v skladu z Odločbo št. 58/16/COL-D, in dokazala status prost bolezni na vseh drugih svojih območjih, ki niso vključena v program izkoreninjenja. Poleg tega je zadovoljen, da je Norveška dokazala ustreznost in potrebnost nacionalnih ukrepov, ki določajo omejitve premikov, da se prepreči vnos ali obvlada širjenje bolezni. Nacionalni ukrepi so zato s to odločbo odobreni s strani Nadzornega organa v skladu s členom 226(3) in (4) Uredbe (EU) 2016/429.

(13) Nadzorni organ je z Delegirano odločbo št. 201/21/COL (dokument št. 1212279) odboru ustrezno predložil osnutek odločbe v skladu s členoma 226(3) in 266(2) Uredbe (EU) 2016/429. Odbor je osnutek odločbe potrdil. Zato je osnutek odločbe v skladu z mnenjem odbora –

SPREJEL NASLEDNJI SKLEP:

Člen 1 Območja Norveške in Islandije, ki so navedena v četrtem stolpcu tabele v Prilogi I k tej odločbi, se štejejo za prosta bolezni iz ustreznih vrstic prvega stolpca navedene tabele, zadevni državi pa se odobri sprejetje nacionalnih ukrepov v skladu s členom 226(3) Uredbe (EU) 2016/429.

Člen 2 Programi izkoreninjenja, ki sta jih sprejeli Norveška in Islandija za bolezni, za katere veljajo nacionalni ukrepi in ki so navedene v prvem stolpcu tabele v Prilogi II k tej odločbi, na območjih, navedenih v ustreznih vrsticah četrtega stolpca navedene tabele, se odobrijo. Obdobje izvajanja programa izkoreninjenja ne presega šest let od datuma, ko ga je Nadzorni organ prvotno odobril. V ustrezno utemeljenih primerih lahko Nadzorni organ na zahtevo Norveške ali Islandije, kot je ustrezno, podaljša obdobje izvajanja programa izkoreninjenja za dodatnih šest let.

Člen 3 Vrste vodnih živali, dovzetne za bolezni iz drugega stolpca tabele v Prilogi III k tej odločbi, se, če za zadevno bolezen veljajo nacionalni ukrepi na Norveškem ali Islandiji, premaknejo na ustrezna območja Norveške in Islandije iz četrtega stolpca tabel v prilogah I in II k tej odločbi le, če: (a) izvirajo iz države EGP ali njenega dela, ki je odobren kot prost zadevne bolezni, ter (b) jih spremlja uradno spričevalo, ki ga izda pristojni organ države EGP izvora in je sestavljeno v skladu z ustreznim vzorcem veterinarskega spričevala iz poglavij 1, 2, 3 ali 5 Priloge I k Izvedbeni uredbi (EU) 2020/2236, v katerem je v skladu s členom 13(2)(c) Delegirane uredbe (EU) 2020/990 navedeno, da so jamstva glede zdravja, potrebna za izpolnjevanje zadevnih norveških ali islandskih nacionalnih ukrepov, izpolnjena.

Člen 4 Norveška in Islandija vsako leto najpozneje do 30. aprila Nadzornemu organu predložita poročilo o svojih nacionalnih ukrepih, odobrenih v skladu s členom 226(3) Uredbe (EU) 2016/429. Poročilo vključuje: (a) informacije o ukrepih, sprejetih v prejšnjem koledarskem letu za ohranitev zadevnega statusa prost bolezni, vključno vsaj z informacijami iz Priloge III k Izvedbeni uredbi (EU) 2020/2002; (b) informacije o spremembi zadevnega programa izkoreninjenja, vključno s podrobnostmi o testiranju, ki je bilo izvedeno v prejšnjem koledarskem letu, in vsaj z informacijami iz oddelka 4 Priloge V k Izvedbeni uredbi (EU) 2020/2002, ter (c) razloge, zakaj naj bi se zadevni status prost bolezni ali program izkoreninjenja še naprej uporabljal še eno koledarsko leto. Posebej se je treba sklicevati na razpoložljivost zdravljenj, cepiv, staležev, odpornih na bolezni, ali drugih pomembnih dosežkov, če bi eno ali več od tega postalo izvedljiva možnost za preprečevanje in obvladovanje okužbe z Gyrodactylus salaris od predložitve prejšnjega poročila.

Člen 5 Nacionalne ukrepe Norveške ali Islandije, ki jih je odobril Nadzorni organ v skladu s členom 226(3) Uredbe (EU) 2016/429, lahko Nadzorni organ spremeni, če informacije iz člena 4(c) te odločbe ali druge take informacije v zvezi z razvojem na področju zdravja živali kažejo, da uvedba omejitev premikov med državami EGP ni več potrebna ali upravičena za preprečevanje vnosa ali obvladovanje širjenja zadevne bolezni.

Člen 6 Odločba št. 58/16/COL-D se razveljavi.

Člen 7 Ta odločba začne veljati na dan podpisa.

Člen 8 Ta odločba je naslovljena na Norveško in Islandijo.

V Bruslju, 16. julija 2021 Za Nadzorni organ Efte na podlagi Delegirane odločbe št. 130/20/COL Högni S. KRISTJÁNSSON odgovorni član kolegija v imenu Melpo-Menie JOSÉPHIDÈS sopodpisana kot direktorica za pravne in izvršilne zadeve

(1) Vključena v Sporazum EGP s Sklepom Skupnega odbora EGP št. 179/2020 z dne 17. decembra 2020.

(2) Vključena v Sporazum EGP s Sklepom Skupnega odbora EGP št. 4/2021 z dne 4. februarja 2021.

(3) Vključena v Sporazum EGP s Sklepom Skupnega odbora EGP št. 4/2021 z dne 4. februarja 2021.

(4) Vključena v Sporazum EGP s Sklepom Skupnega odbora EGP št. 93/2021 z dne 19. marca 2021.

(5) Akt, predhodno naveden v točki 8a dela 3.1 poglavja I Priloge I k Sporazumu EGP, Direktiva Sveta 2006/88/ES z dne 24. oktobra 2006o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih, kot je bila spremenjena in prilagojena Sporazumu EGP s sektorskimi prilagoditvami iz Priloge I k Sporazumu EGP.

(6) Akt, predhodno naveden v točki 86 dela 4.2 poglavja I Priloge I k Sporazumu EGP, Uredba Komisije (ES) št. 1251/2008 z dne 12. decembra 2008 o izvajanju Direktive Sveta 2006/88/ES glede pogojev in zahtev v zvezi z izdajanjem spričeval za dajanje živali in proizvodov iz ribogojstva na trg in za njihov uvoz v Skupnost ter o določitvi seznama vektorskih vrst, kot je bila spremenjena in prilagojena Sporazumu EGP s sektorskimi prilagoditvami iz Priloge I k Sporazumu EGP.

(7) Akt, naveden v točki 94 dela 4.2 poglavja I Priloge I k Sporazumu EGP, Sklep Komisije 2010/221/EU z dne 15. aprila 2010o odobritvi nacionalnih ukrepov za omejevanje vpliva nekaterih bolezni pri živalih iz ribogojstva in prosto živečih vodnih živalih v skladu s členom 43 Direktive Sveta 2006/88/ES, kot je bil spremenjen in prilagojen Sporazumu EGP s sektorskimi prilagoditvami iz Priloge I k Sporazumu EGP.

(8) Kodeks zdravstvenega varstva vodnih živali OIE in Priročnik diagnostičnih testov za vodne živali OIE.